《颖叔招饮吴圃》
宋代·郭祥正

五鼓开画戟，平明出重闉。小桥分野径，吴圃会众宾。

番禺二月尾，落花已无春。唯有蔷薇水，衣襟四时薰。

短垣乃浮丘，楼观何斩新。我公发幽晦，输金走车轮。

蓬莱飞一岛，云外拖晴绅。此景在眉睫，图绘未必匀。

从来不弹弋，傍砌鸟雀驯。寄语北海若，停风护松筠。

负才诗傲敌，纵酒吞湖漘。酩酊安足辞，不饮终成尘。

逍遥一日事，浮脆百年身。何须跨黄鹤，追彼瑶池人。

但当听公歌，卖交斥张陈。达道齐生死，笔端真有神。

挥洒十八韵，一一无价珍。老彼杜工部，玄哉扬子云。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。